S-200/2016

Mál þetta, sem dómtekið var í fyrradag, var höfðað með ákæru útgefinni af lögreglustjóranum á höfuðborgarsvæðinu 31. síðasta mánaðar, á hendur K-kk-þgf M-kk-þgf, kt. 000000-0000, Ásbúð 48 í Garðabæ, „fyrir umferðarlagabrot í Garðabæ með því að hafa að morgni þriðjudagsins 15. mars 2016 ekið bifreiðinni [...] sviptur ökurétti og undir áhrifum áfengis (vínandamagn í blóði 1,41‰) um Vífilstaðaveg uns aksturinn var stöðvaður skömmu síðar við Flataskóla“ og að hafa þannig brotið gegn 1. mgr., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðalaga nr. 50/1987.

Samkvæmt ákæru er þess krafist að ákærði verði dæmdur til refsingar, greiðslu alls sakarkostnaðar og að sæta sviptingu ökuréttar samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði er fæddur í [...] og á samkvæmt framlögðu sakavottorði að baki sakaferil sem nær aftur til ársins 2013, en þar af hafa eftirgreind brot hans áhrif við ákvörðun refsingar í máli þessu. Hann gekkst undir sektargreiðslu og tímabundna sviptingu ökuréttar vegna ölvunaraksturs, með sátt hjá lögreglustjóra 12. ágúst 2013. Með dómi 24. september 2014 var hann dæmdur til greiðslu sektar og sviptur ökurétti tímabundið, fyrir sams konar brot og akstur sviptur ökurétti. Hann gekkst undir sektargreiðslu, vegna aksturs sviptur ökurétti, með sátt hjá lögreglustjóra 4. maí á síðasta ári. Með dómi 24. september sama ár var hann dæmdur í 45 daga fangelsi og sviptur ökurétti ævilangt, fyrir að aka bifreið undir áhrifum áfengis og sviptur ökurétti.

Með dómi Hæstaréttar Íslands 16. apríl á þessu ári var ákærði dæmdur í tólf mánaða fangelsi, fyrir ýmis brot gegn almennum hegningarlögum nr. 19/1940, en brotin framdi ákærði árið 2012. Fullnustu refsingar þess dóms var frestað og skyldi hún falla niður að liðnum tveimur árum frá uppsögu dómsins. Áfrýjað var héraðsdómi frá 5. janúar 2015. Um var að ræða hegningarauka. Þau brot sem ákærði er sakfelldur fyrir að hafa framið í máli þessu, framdi hann áður en dómurinn 16. apríl síðastliðinn gekk og ber því nú að dæma honum hegningarauka við þann dóm. Með vísan til 60. gr. almennra hegningarlaga, er refsing þess dóms nú tekin upp og ákærða gerð refsing í einu lagi, sbr. 78. gr. þeirra laga. Samkvæmt því og að framangreindum sakaferli hans virtum, sbr. 5. tl. 1. mgr. 70. gr. sömu laga, og með hliðsjón af 77. gr. sömu laga, þykir refsing ákærða hæfilega ákveðin fangelsi í fimmtán mánuði og verður refsingin bundin skilorði á þann veg sem í dómsorði greinir.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008 verður ákærði dæmdur til að greiða sakarkostnað málsins, samkvæmt framlögðu yfirliti um slíkan kostnað og með stoð í öðrum gögnum málsins, svo sem greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, K-kk-nf M-kk-nf, sæti fangelsi í fimmtán mánuði, en fresta skal fullnustu tólf mánaða refsingarinnar og falli sá hluti hennar niður að liðnum tveimur árum frá uppsögu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt.

Ákærði greiði 24.255 krónur í sakarkostnað.

H-kk-nf Þ-kk-nf